
A HUMÁN PAPILLOMAVÍRUS PROGNOSZTIKAI JELENTŐSÉGE A SZÁJGARATI LAPHÁMKARCINÓMÁKBAN

Bevezetés: A szájüregi hámeredetű malignus daganatok a világ hatodik leggyakoribb daganatféleségei, túlnyomó többségük (95%) laphámkarcinóma. Ezen rosszindulatú daganatok lényeges részét a szájgarati laphámkarcinómák teszik ki (OPSCC). A humán papillómavírus-fertőzés (HPV) egy olyan szexuális úton terjedő betegség, mely egyre gyakrabban diagnosztizált etiológiai tényezője az OPSCC-nek.
Módszerek: Tanulmányunkat a marosvásárhelyi Fül-Orr-Gégészeti Klinikán végeztük, ahol azon betegeket kerestük, akiknek hisztopatológiai diagnózisa OPSCC volt, illetve akik p16-os immunhisztokémiai vizsgálattal rendelkeztek. Az általunk meghatározott mindkét kritérium teljesítésének 57 beteg tett eleget a 2017-2020-as beteganyagból, akiket retrospektíven követtünk.
Eredmények: Betegeink közt 5 nő szerepelt és 52 férfi, 11-nek volt pozitív a p16 immunisztokémiai vizsgálata, 46-nak negatív. Az átlagéletkorok a HPV-pozitív és a HPV-negatív csoportok között nem mutattak jelentős különbséget (p=0,459). A tumor kiterjedését és kiindulási helyét tekintve statisztikailag szignifikáns eltérést kaptunk a két csoport közt (p=0,017), a HPV-pozitív daganatok gyakrabban korlátozódtak a nyelvgyökre és a garatmandulákra. Ebből kiindulóan az orvosok hozzáállása is különbözött a sebészi beavatkozást illetően, ugyanis szignifikánsan több excízió történt a HPV-pozitív eseteknél, míg a HPV-negatív betegeknél a biopszia dominált (p=0,011). Jelentős eltérést kaptunk az ismételt beutalások igénylésében is (p=0,049), ugyanis több HPV-negatív OPSCC igényelt újabb sebészi beavatkozást, radioterápiát. Az 1 éves túlélést tekintve nem találtunk jelentős különbséget (p=0,215), viszont a 2 éves (p=0,025), illetve 3 éves túlélés (p=0,018) szempontjából számottevő különbségek vannak a két csoport közt, a HPV-pozitív esetek javára.
Megbeszélés: Kutatásunk alapján elmondhatjuk, hogy érdemes a szájgarati laphámkarcinómák etiológiájának tisztázása, ugyanis ennek prognosztikai jelentősége van. Az immunhisztokémiai vizsgálatok alapján HPV-pozitívnak nyilvánított malignus szájgarati daganatok jobb kimenetelt mutatnak, érdemes stádiumtól függő megfelelő sebészi kezelésben részesíteni ezeket a betegeket. Ugyanakkor a HPV-negatív esetek súlyosabb lefolyásúak, így szorosabb követést, többszörös beavatkozást igényelnek, illetve számottevően magasabb az elhalálozási arány ezen betegek körében. 



